**Имајући** **у виду** да су право на изражавање, а самим тим слобода мишљења, слобода примања и ширења информација и идеја без мијешања јавне власти и без обзира на границе, основна људска права загарантована Општом декларацијом о људским правима и Европском конвенцијом о заштити људских права и основних слобода;

**Изражавајући забринутост** због све више израженог говора мржње који подразумијева све облике изражавања, укључујући говор, фотографије и видео-снимке који шире, подстичу, промовишу, отворено позивају или оправдавају мржњу међу расама, ксенофобију, антисемитизам или друге облике мржње засноване на нетолеранцији, укључујући нетолеранцију изражену у агресивном национализму и етноцентричности, дискриминацији и непријатељству према мањинама, имигрантима и људима имигрантског поријекла;

**Свјесни** **штете** коју говор мржње производи ако је пренесен путем медија и утицаја на све категорије друштва, а посебно младе;

**Наглашавајући важност и посебну потребу** борбе против све присутнијег говора мржње којим се шири, подстиче, промовише и оправдава тероризам;

**Осуђујући** понашања која воде радикализму и екстремизму сваке врсте;

**Позивајући, подржавајући и залажући се** за досљедну примјену домаћих, али и међународних докумената којима се настоји забранити и санкционисати говор мржње, као што су Међународна конвенција о укидању свих облика расне дискриминације, Међународни пакт о грађанским и политичким правима, Препорука Савјета Европе о говору мржње, Конвенција о кибернетичком криминалу те Додатни протокол уз Конвенцију о кибернетичком криминалу; а

На основу члана 70. став 1. тачка 2. Устава Републике Српске и на основу чланова 182. и 183. Пословника Народне скупштине Републике Српске („Службени гласник Републике Српске“, број: 31/11), Народна скупштина Републике Српске је на Четрнаестој сједници, одржаној 13. октобра 2016. године, усвојила

**Д Е К Л А Р А Ц И Ј У**

**о осуди говора мржње**

Декларацијом о осуди говора мржње:

1. Осуђујемо говор мржње и изражавамо своју спремност на додатни ангажман у борби против ње, те позивамо на ангажман свих институција с циљем његовог спречавања и санкционисања;
2. Позивамо органе на свим нивоима власти, као и носиоце свих јавних функција, да се, свјесни свог утицаја, устручавају од говора мржње и боре против говора мржње;
3. Позивамо Савјет министара Босне и Херцеговине, Владу Републике Српске и Владу Федерације Босне и Херцеговине на досљедну примјену међународних докумената, а посебно Додатног протокола уз Конвенцију о кибернетичком криминалу, ратификованог 2006. године, с циљем спречавања и санкционисања говора мржње;
4. Указујемо на потребу досљедне примјене кривичног законодавства и евентуалног пооштравања одредби у кривичним законима о кривичним дјелима почињеним из мржње;
5. Позивамо медије да се свеобухватно, интердисциплинарно и интерактивно боре против говора мржње, те да, свјесни своје јавне улоге и утицаја на јавност, максимално контролишу свој садржај и онемогуће случајеве злоупотребе свог медијског простора за пласирање говора мржње, као и да дају свој допринос у упознавању јавности о томе шта је говор мржње и како се санкционише;
6. Посебно указујемо на растући проблем злоупотребе интернета у сврху ширења говора мржње;
7. Указујемо на потребу подизања свијести јавности, цивилног друштва и свих органа власти о кривичним дјелима почињеним из мржње и примјереним одговорима на њих;
8. Прихватамо организације цивилног друштва као партнере у борби против говора мржње и охрабрујемо их у активностима које предузимају ради борбе против говора мржње;
9. Позивамо институције на свим нивоима власти у Босни и Херцеговини на провођење закона и органе правосуђа на максимално ангажовање, у складу са законским надлежностима, у спречавању и санкционисању говора мржње;
10. Ова декларација ступа на снагу даном доношења, а објавиће се у ''Службеном гласнику Републике Српске''.

Број: 02/1-021-1165/16 ПРЕДСЈЕДНИК

Датум: 13. октобар 2016. године НАРОДНЕ СКУПШТИНЕ

***Недељко Чубриловић***

**Imajući** **u vidu** da su pravo na izražavanje, a samim tim sloboda mišljenja, sloboda primanja i širenja informacija i ideja bez miješanja javne vlasti i bez obzira na granice, osnovna ljudska prava zagarantovana Opštom deklaracijom o ljudskim pravima i Evropskom konvencijom o zaštiti ljudskih prava i osnovnih sloboda;

**Izražavajući zabrinutost** zbog sve više izraženog govora mržnje koji podrazumijeva sve oblike izražavanja, uključujući govor, fotografije i video-snimke koji šire, podstiču, promovišu, otvoreno pozivaju ili opravdavaju mržnju među rasama, ksenofobiju, antisemitizam ili druge oblike mržnje zasnovane na netoleranciji, uključujući netoleranciju izraženu u agresivnom nacionalizmu i etnocentričnosti, diskriminaciji i neprijateljstvu prema manjinama, imigrantima i ljudima imigrantskog porijekla;

**Svjesni** **štete** koju govor mržnje proizvodi ako je prenesen putem medija i uticaja na sve kategorije društva, a posebno mlade;

**Naglašavajući važnost i posebnu potrebu** borbe protiv sve prisutnijeg govora mržnje kojim se širi, podstiče, promoviše i opravdava terorizam;

**Osuđujući** ponašanja koja vode radikalizmu i ekstremizmu svake vrste;

**Pozivajući, podržavajući i zalažući se** za dosljednu primjenu domaćih, ali i međunarodnih dokumenata kojima se nastoji zabraniti i sankcionisati govor mržnje, kao što su Međunarodna konvencija o ukidanju svih oblika rasne diskriminacije, Međunarodni pakt o građanskim i političkim pravima, Preporuka Savjeta Evrope o govoru mržnje, Konvencija o kibernetičkom kriminalu te Dodatni protokol uz Konvenciju o kibernetičkom kriminalu; a

Na osnovu člana 70. stav 1. tačka 2. Ustava Republike Srpske i na osnovu članova 182. i 183. Poslovnika Narodne skupštine Republike Srpske („Službeni glasnik Republike Srpske“, broj: 31/11), Narodna skupština Republike Srpske je na Četrnaestoj sjednici, održanoj 13. oktobra 2016. godine, usvojila

**D E K L A R A C I J U**

**O OSUDI GOVORA MRŽNJE**

Deklaracijom o osudi govora mržnje:

1. Osuđujemo govor mržnje i izražavamo svoju spremnost na dodatni angažman u borbi protiv nje, te pozivamo na angažman svih institucija s ciljem njegovog sprečavanja i sankcionisanja;
2. Pozivamo organe na svim nivoima vlasti, kao i nosioce svih javnih funkcija, da se, svjesni svog uticaja, ustručavaju od govora mržnje i bore protiv govora mržnje;
3. Pozivamo Savjet ministara Bosne i Hercegovine, Vladu Republike Srpske i Vladu Federacije Bosne i Hercegovine na dosljednu primjenu međunarodnih dokumenata, a posebno Dodatnog protokola uz Konvenciju o kibernetičkom kriminalu, ratifikovanog 2006. godine, s ciljem sprečavanja i sankcionisanja govora mržnje;
4. Ukazujemo na potrebu dosljedne primjene krivičnog zakonodavstva i eventualnog pooštravanja odredbi u krivičnim zakonima o krivičnim djelima počinjenim iz mržnje;
5. Pozivamo medije da se sveobuhvatno, interdisciplinarno i interaktivno bore protiv govora mržnje, te da, svjesni svoje javne uloge i uticaja na javnost, maksimalno kontrolišu svoj sadržaj i onemoguće slučajeve zloupotrebe svog medijskog prostora za plasiranje govora mržnje, kao i da daju svoj doprinos u upoznavanju javnosti o tome šta je govor mržnje i kako se sankcioniše;
6. Posebno ukazujemo na rastući problem zloupotrebe interneta u svrhu širenja govora mržnje;
7. Ukazujemo na potrebu podizanja svijesti javnosti, civilnog društva i svih organa vlasti o krivičnim djelima počinjenim iz mržnje i primjerenim odgovorima na njih;
8. Prihvatamo organizacije civilnog društva kao partnere u borbi protiv govora mržnje i ohrabrujemo ih u aktivnostima koje preduzimaju radi borbe protiv govora mržnje;
9. Pozivamo institucije na svim nivoima vlasti u Bosni i Hercegovini na provođenje zakona i organe pravosuđa na maksimalno angažovanje, u skladu sa zakonskim nadležnostima, u sprečavanju i sankcionisanju govora mržnje;
10. Ova deklaracija stupa na snagu danom donošenja, a objaviće se u ''Službenom glasniku Republike Srpske''.

Broj: 02/1-021-1165/16 PREDSJEDNIK

Datum: 13. oktobar 2016. godine NARODNE SKUPŠTINE

***Nedeljko Čubrilović***